《九斗坛》
宋代·程俱

万族同一垢，齐州集微尘。高灵不来下，厌此浊恶薰。

从来筑坛处，往往清无邻。腥膻远人迹，庶或来仙真。

兹坛峙幽绝，尚有古制存。龟图布八隅，彷佛数兑坤。

黄冠道中寒，寓址今祇园。游人蹑其上，未觉大象尊。

空令恨聃史，不使群聋奔。盖公虽未见，岂乏栾与垣。

作者简介：程俱（1078—1144）北宋官员、诗人。字致道，号北山，衢州开化（今属浙江）人。以外祖邓润甫恩荫入仕。宣和三年赐上舍出身。历官吴江主簿、太常少卿、秀州知府、中书舍人侍讲、提举江州太平观、徽猷阁待制。诗多五言古诗，风格清劲古淡，有《北山小集》。